b'\n_START_ARTICLE_\nLester Patrick\n_START_SECTION_\nPreboj\n_START_PARAGRAPH_\nLester Patrick je bil izjemen rover in branilec, ki je prvi\xc4\x8d opozoril nase leta 1900, ko je igral za univerzitetno mo\xc5\xa1tvo McGill Redmen. Leta 1904 je bil zvezdnik mo\xc5\xa1tva Brandon Wheat Kings v ligi Manitoba & Northwestern Hockey Association. Brandon je tisto sezono s Patrickom na mestu cover pointa tudi izzval mo\xc5\xa1tvo Ottawa Hockey Club za Stanleyjev pokal, a jih je Ottawa hudo nadigrala._NEWLINE_Pri osvajanju Stanleyjevega pokala je imel Patrick ve\xc4\x8d sre\xc4\x8de v letih 1906 in 1907, ko je igral za mo\xc5\xa1tvo Montreal Wanderers. Igral je prebojnega branilca in je na 28 tekmah zadel 41 zadetkov, medtem ko je bil tudi kapetan mo\xc5\xa1tva. Zatem je podpisal donosno pogodbo s klubom Renfrew Creamery Kings in zanj igral v prvi sezoni lige National Hockey Association. Tedaj je bil \xc5\xbee prepoznan kot eden najve\xc4\x8djih hokejskih zvezdnikov.\n_START_SECTION_\nNa zahodni obali\n_START_PARAGRAPH_\nLester je leta 1911 z bratom Frankom ustanovil ligo Pacific Coast Hockey Association, ki jo je podprl z denarjem, pridobljenim iz dru\xc5\xbeinske stavbarske dejavnosti. Liga PCHA je odtegnila mnoge zvezdnike iz vzhoda in je od za\xc4\x8detka svojega delovanja pomenila pomembno silo v hokeju na ledu. Liga je prav tako 15 let po\xc5\xa1iljala svoja mo\xc5\xa1tva v boj za Stanleyjev pokal proti mo\xc5\xa1tvom iz lig NHA in NHL (in nekaj \xc4\x8dasa tudi mo\xc5\xa1tvom iz lige Western Canada Hockey League)._NEWLINE_Lester se je uveljavil kot kapetan in zvezdnik mo\xc5\xa1tva Victoria Aristocrats in je v treh od njegovih petih sezon v mo\xc5\xa1tvu osvojil nominacije v prvo mo\xc5\xa1tvo zvezd lige PCHA. Klub so leta 1916 preselili v Spokane in ga preimenovali v Spokane Canaries, s katerim je Patrick osvojil \xc5\xa1e svojo \xc4\x8detrto nominacijo v prvo mo\xc5\xa1tvo zvezd lige PCHA. Po edini sezoni Canariesov se je Patrick pridru\xc5\xbeil zmagovalcem Stanleyjevega pokala, hokejistom Seattle Metropolitans._NEWLINE_Mo\xc5\xa1tvo Victoria Aristocrats je bilo ponovno obujeno leta 1918 pod imenom Victoria Cougars in Patrick se je vrnil v klub in prevzel igralsko in mened\xc5\xbeersko vlogo. \xc4\x8ceprav je igral le na okoli polovici tekem, so ga uvrstili v drugo mo\xc5\xa1tvo zvezd lige PCHA.\n_START_SECTION_\nNew York Rangers\n_START_PARAGRAPH_\nPatrick je slaven po incidentu, ki se je zgodil med finalom Stanleyjevega pokala 1928. Pri 44 letih je bil tedaj \xc5\xbee v igralskem pokoju in je v finalu zastopal New York Rangerse kot trener in mened\xc5\xbeer. Ko se je vratar Rangersov Lorne Chabot po\xc5\xa1kodoval, je na njegovo mesto vsko\xc4\x8dil kar sam Patrick. V svojo mre\xc5\xbeo je spustil le en plo\xc5\xa1\xc4\x8dek in povedel svoje mo\xc5\xa1tvo do zmage z izidom 2-1 po podalj\xc5\xa1ku. Rangersi so za preostale tri tekme finala, kolikor jih je \xc5\xa1e potekalo, najeli vratarja New York Americansov, Joeja Millerja in tudi osvojili Stanleyjev pokal. Patrick je s svojim igranjem postal najstarej\xc5\xa1i hokejist v katerem koli finalu Stanleyjevega pokala, njegov rekord (44 let, 3 mesecev in 10 dni) pa dr\xc5\xbei \xc5\xa1e danes._NEWLINE_Rangerse je povedel do \xc5\xa1e enega Stanleyjevega pokala, leta 1933. Z mesta trenerja je odstopil leta 1939, nadomestil ga je Frank Boucher. Z mesta generalnega mened\xc5\xbeerja Rangersov se je upokojil \xc5\xa1ele leta 1946, tako da se je leta 1940 ob zmagi Rangersov v finalu Stanleyjevega pokala \xc5\xa1e enkrat vpisal na Stanleyjev pokal. Do leta 1950 je \xc5\xa1e deloval kot podpredsednik dvorane Madison Square Garden, nato pa se je dokon\xc4\x8dno upokojil.\n_START_SECTION_\nUpokojitev\n_START_PARAGRAPH_\nPatrick je ligi Western Hockey League daroval pokal, ki je bil namenjen prvaku kon\xc4\x8dnice v ligi. Pokal se imenuje Lester Patrick Cup in se trenutno nahaja v Hokejskem hramu slavnih lige NHL v Torontu._NEWLINE_Medtem ko je \xc5\xbee bolehal za rakom, je 1. junija 1960 umrl v starosti 76 let na svojem domu v Victorii, Britanska Kolumbija. Natanko \xc5\xa1tiri tedne za njim je svet zapustil \xc5\xa1e njegov brat Frank. Frankova smrt je bila, tako kot Lesterjeva, posledica sr\xc4\x8dnega napada._NEWLINE_Leta 1947 je bil sprejet v Hokejski hram slavnih lige NHL._NEWLINE_Po njem se imenuje pokal Lester Patrick Trophy, ki ga podeljujejo za izjemne dose\xc5\xbeke v hokeju na ledu v Zdru\xc5\xbeenih dr\xc5\xbeavah Amerike. Po njem se je imenovala divizija Patrick, divizija v ligi NHL, ki so jo leta 1993 ukinili zaradi preureditve lige._NEWLINE_Dru\xc5\xbeina Patrick je upravi\xc4\x8deno poimenovana "kraljevska hokejska dru\xc5\xbeina". Lester je bil o\xc4\x8de Lynna Patricka in dedek Craiga Patricka, oba sta tudi \xc4\x8dlana Hokejskega hrama slavnih lige NHL. Njegov sin, Muzz Patrick, je bil zvezdni\xc5\xa1ki igralec in naposled trener in generalni mened\xc5\xbeer Rangersov, medtem ko je vnuk Dick Patrick od leta 1982 predsednik in tudi manj\xc5\xa1inski lastnik NHL mo\xc5\xa1tva Washington Capitals.'